Зи чэзу зэIущIэр ирегъэкIуэкI
КъБР-м и Парламентым и УнафэщI Егоровэ Татьянэ мазаем и 25-м республикэм и хабзэубзыху орган нэхъыщхьэм и зи чэзу зэIущIэр иригъэкIуэкIащ. Абы видеоконференц IэмалкIэ хэтащ УФ-м ФедерацэмкIэ и Советым и сенатор Ульбашев Мухьэрбий.
ЗэIущIэм етIуанэ еджэгъуэу къыщащтащ «Къэбэрдей-Балъкъэр Республикэм цIыхум и хуитыныгъэхэр хъумэнымкIэ и уполномоченнэм теухуауэ» КъБР-м и Законым и 3-нэ Iыхьэм», «Къэбэрдей-Балъкъэр Республикэм Iулъхьэр зэIэпамыхыным щхьэкIэ щрагъэкIуэкI лэжьыгъэхэм теухуауэ», «Къэбэрдей-Балъкъэр Республикэм мафIэс шынагъуэншагъэр къыщызэгъэпэщыным теухуауэ» КъБР-м и Законым и 3-нэ, 9-нэ Iыхьэхэм зэхъуэкIыныгъэхэр хэлъхьэным и IуэхукIэ» КъБР-м и законхэм я проектхэр.
Иужьрейм теухуауэ КъБР-м и Парламентым Жылагъуэ шынагъуэншагъэмрэ Iулъхьэм пэщIэтынымкIэ и комитетым и унафэщI Кривко Михаил жиIащ законопроектым къызэрыщыгъэлъэгъуамкIэ, мафIэс шынагъуэншагъэм ехьэлIа къалэнхэр зыгъэзащIэ щIыналъэ IэнатIэхэм я Iуэхур зэрызэрагъакIуэ Iэмалыр къэрал IуэхущIапIэхэм зэрыщхьэщахыр, абы щыгъуэми мэз е нэгъуэщI мафIэсхэр нэхъыбэрэ къыщыхъу щIыпIэхэр гъэбелджылыныр республикэ унафэщIхэм пщэрылъ зэрыщащIыр.
Депутатхэр арэзы техъуащ Май муниципальнэ районым щIыпIэ унафэхэр зехьэнымкIэ и Советым къыхилъхьа законопроектым. Абы ипкъ иткIэ Къэбэрдей-Балъкъэр Республикэм Административнэ хабзэхэр къыщызэпемыгъэудынымкIэ и кодексым халъхьа зэхъуэкIыныгъэр теухуащ КъБР-м и муниципальнэ щIыналъэм террорым пэщIэтынымкIэ и комиссэм и унафэм ебакъуэм е зымыгъэзащIэм административнэ жэуап зэрырагъэхьыну щIыкIэм.
ЗэхъуэкIыныгъэ халъхьащ «Къэбэрдей-Балъкъэр Республикэм и автомобиль гъуэгухэмрэ абыхэм ехьэлIа лэжьыгъэхэмрэ ятеухуауэ» КъБР-м и Законым и 25-нэ Iыхьэм. Апхуэдэуи депутатхэм къащтащ «Къэбэрдей-Балъкъэр Республикэм цIыхур ирипсэун папщIэ нэхъ мащIэ дыдэу зыхуейм теухуауэ» КъБР-м и Законым къару зэримыIэжыр къэлъытэным, республикэ закон щхьэхуэхэм зэхъуэкIыныгъэхэр хэлъхьэным и IуэхукIэ» КъБР-м и Законым и проектыр. КъБР-м и Парламентым ЛэжьыгъэмкIэ, социальнэ политикэмрэ узыншагъэр хъумэнымкIэ и комитетым и унафэщI Къэжэр Хъусен зэрыжиIамкIэ, зэхъуэкIыныгъэхэм япкъ иткIэ цIыхур ирипсэун папщIэ нэхъ мащIэ дыдэу зыхуейр зыхуэдизыр ягъэбелджылынущ УФ-м и Правительствэм зэригъэувым тету.
КъБР-м и Парламентым Физическэ щэнхабзэмкIэ, спортымрэ туризмэмкIэ и комитетым и унафэщI Бэрэгъун Руслан тепсэлъыхьащ «Къэбэрдей-Балъкъэр Республикэм физическэ щэнхабзэмрэ спортымрэ я Iуэхур къызэрыщызэрагъэпэщым теухуауэ» КъБР-м и Законым халъхьэ зэхъуэкIыныгъэхэм. Абы жиIащ къэрал IуэхущIапIэхэм я къалэнхэм зэрыдыщIагъур. Псалъэм папщIэ, апхуэдэ пщэрылъхэм ящыщщ щIыналъэхэм спорт лIэужьыгъуэхэм зыщегъэужьыным ехьэлIа программэхэр гъэбелджылынымрэ ахэр гъэзэщIэнымрэ, Къэбэрдей-Балъкъэрым нэхъ мыхьэнэшхуэ иIэу илъэс къэс щрагъэкIуэкI спорт Iуэхухэр убзыхуныр, апхуэдэ лэжьыгъэхэм текIуадэ ахъшэр зэрыхухах щIыкIэр зэтеублэныр.
Депутатхэм даIыгъащ КIыщокъуэ Алим, Кулиев Къайсын, Карим Мустай сымэ я цIэхэр Кавказ къурш тхыцIэ иным и бгищым яфIэщыным теухуауэ КъБР-м ЩэнхабзэмкIэ и министерствэр КъБР-м и Парламентым зэрызыхуигъэзар. КъБР-м и Парламентым Законодательствэмрэ щIыпIэ унафэхэр зехьэнымкIэ и комитетым и унафэщI Мэлбахъуэ Борис жиIащ КъБАССР-мрэ Башкортостан Республикэмрэ я цIыхубэ усакIуэхэм я фэеплъу ар къызэрыхалъхьар. «КъБР-м и Парламентыр дэфтэрхэм хэплъэн ипэкIэ, УФ-м и «Росреестр»-м и лIыкIуэхэм депсэлъащ, апхуэдэуи, хабзэм тету, Шэджэм муниципальнэ районым щыпсэухэм я Iуэху еплъыкIэм зыщыдгъэгъуэзащ икIи ахэр зэрыарэзыр къагъэлъэгъуащ. КъБР-м и Парламентыр дэфтэрым арэзы техъуа нэужь, абы теухуа унафэр къэзыщтэнур УФ-м и Правительствэращ», — жиIащ Мэлбахъуэм.
Депутатхэм зэхъуэкIыныгъэхэр халъхьащ КъБР-м и Парламентым и ЩIалэгъуалэ палатэм хэтхэм. Ахэр едэIуащ УФ-м ЮстицэмкIэ и министерствэм и управленэу Къэбэрдей-Балъкъэрым щыIэр 2020 гъэм зэлэжьам. IуэхущIапIэм и унафэщI Кужонов Жантемыр жиIащ 2021 гъэм щIышылэм и 1-м ирихьэлIэу УФ-м и щIыналъэхэм я федеральнэ регистрым и базэм акт 8151-рэ зэрилъыр, абы щыщу 5335-м къару яIэу зэрылажьэр. Псори зэхэту ирагъэкIуэкIа къэхутэныгъэхэм ятеухуауэ къэпщытакIуэхэм я тхыгъэ 11102-рэ регистрым иралъхьащ. Абыхэм яхэтщ федеральнэ законодательствэм емызэгъыу 558-рэ. Къэпсэлъам зэрыжиIамкIэ, мы зэманым регистрым хэткъым федеральнэ законодательствэм емызэгъ къызыхэщ зы акт. Кужоновыр тепсэлъыхьащ цIыхухэм я хуитыныгъэхэр ящIэн щхьэкIэ ирагъэкIуэкI лэжьыгъэм, коммерцэ Iуэхум хэмыт IэнатIэхэр къызэрыхатхыкIым, адвокатхэмрэ нотариусхэмрэ я лэжьыгъэм я нэIэ зэрытрагъэтым, нэгъуэщIхэми.
БАГЪЭТЫР Луизэ.
